**«Επαγγέλλομαι γυναίκα – Είμαι δικηγόρος»**

*Χαιρετισμός*

Είναι ιδιαίτερη τιμή και χαρά, να χαιρετίζω την σημερινή εκδήλωση του ΔΣΑ που αποτίει φόρο τιμής στη μαχόμενη γυναίκα δικηγόρο.

Ευχαριστώ από καρδιάς τις εκλεκτές συναδέλφους, **Ελίζα Βόζεμπεργκ**, Ευρωβουλευτή, **Ιωάννα Καλαντζάκου**, τέως Αντιπρόεδρο του ΔΣΑ, **Αμαλία Φραγκίσκου**, ερευνήτρια του ΕΚΚΕ, **Εβίτα Βαρελά**, **Έλενα Νταή** και **Μαρία Λαθούρη** για την τιμητική παρουσία τους και τη συμβολή τους, καθώς και τα λοιπά μέλη της ομάδας Εργασίας που επιμελήθηκαν την σημερινή εκδήλωση, ήτοι τις συνάδελφους: **Κάτια Κατσανδρή, Χαρά Μαγκανά, Όλγα Πρωτόπαππα, Νικολέττα Ζώντου, Μαρία Φίλιου** και **Άντα Γιατράκη.**

Η σημερινή εκδήλωση αποτελεί συνέχεια της συλλογικής και ομόθυμης προσπάθειας ευαισθητοποίησης του σώματος, αλλά και της ελληνικής κοινωνίας, έναντι των ιδιαίτερων απαιτήσεων και προκλήσεων που παρουσιάζει το δικηγορικό λειτούργημα για τη γυναίκα δικηγόρο. Γι’ αυτό, με απόφαση του Συμβουλίου μας, κηρύξαμε το έτος 2019, **έτος αφιερωμένο στη γυναίκα-δικηγόρο.**

Κοσμήσαμε, ως γνωστόν, το εξώφυλλο του ημερολογίου μας με δύο εμβληματικές φυσιογνωμίες γυναικών: την **Ελένη Καρύδη**, που αποτέλεσε την πρώτη γυναίκα μέλος του ΔΣΑ το 1926 και την **Αγνή Ρουσοπούλου**, την πρώτη γυναίκα Σύμβουλο του ΔΣΑ το 1955, η αρχική αίτηση εγγραφής της οποίας στα Μητρώα του ΔΣΑ είχε απορριφθεί το 1922, και κατόρθωσε τελικώς να εγγραφεί μετά από μακρόχρονο αγώνα. Διαχρονικά σύμβολα αγώνων για την καταπολέμηση των διακρίσεων στην πράξη, στον επαγγελματικό στίβο, στην καθημερινότητα.

Όσο κι αν οι δημόσιες εκδηλώσεις και ο συλλογικός αναστοχασμός πάνω σε διαρκή ζητούμενα, όπως η καταπολέμηση των διακρίσεων και η εμπέδωση της ισότητας των φύλων στην πράξη, έχουν εξέχουσα σημασία, εκείνο που μετράει πάνω από όλα, και κυρίως εκείνο που μένει, είναι οι **πράξεις**. Το έργο που παραδίδουμε στις συναδέλφισσες και τους συναδέλφους που μας εμπιστεύτηκαν και που αφήνουμε στις επόμενες γενιές.

**Η πλέον εμβληματική μας πρωτοβουλία για την στήριξη των μητέρων δικηγόρων είναι η λειτουργία βρεφονηπιακού σταθμού κοντά στο Πρωτοδικείο Αθηνών.**

Φιλοδοξούμε το έργο αυτό να αποτελέσει ανάσα για τις μητέρες δικηγόρους, που καλούνται να ασκήσουν σχεδόν καθημερινά τα καθήκοντά τους στην πρ. Σχολή Ευελπίδων. Ο Σύλλογος πρέπει να είναι αρωγός με πράξεις, όχι με λόγια.

**Με θεσμική μας παρέμβαση στο πλαίσιο του νέου σχεδίου Ποινικού Κώδικα ζητήσαμε να διορθωθεί, επί το αυστηρότερον, η νομοτυπική μορφή του εγκλήματος του βιασμού, ώστε να μην υπάρχουν περιθώρια ερμηνευτικής διαφυγής σε ειδεχθείς εγκληματίες.**

**Καταβάλλουμε κάθε δυνατή προσπάθεια ώστε να καταβληθούν οι οφειλόμενες παροχές μητρότητας. Μετά την ενίσχυση του Ταμείου με προσωπικό που διέθεσε ο Σύλλογος, καταβάλλονται οι οφειλόμενες παροχές έτους 2016-2017.**

**Παράλληλα, έπειτα από πιέσεις μας διασώθηκαν από την παραγραφή παλαιές οφειλές των ετών προ του 2012, και προβλέφθηκε νομοθετικά η επίσπευση της εξόφλησής τους. (ν. 4578/2018)**

**Αποτελεί πάγιο αίτημά μας η άμεση θέσπιση και εφαρμογή του νέου Ενιαίου Κανονισμού Παροχών του ΕΦΚΑ, με σκοπό την εξομοίωση των παροχών μητρότητας των δικηγόρων με εκείνες των μισθωτών.**

**Μέχρι τη θέσπισή του στην τελευταία συνεδρίαση της Συντονιστικής Επιτροπής αποφασίστηκε να ζητηθεί η κάλυψη των παροχών κύησης και λοχείας εξ ολοκλήρου από τον εντολέα – εργοδότη σε περίπτωση εμμίσθων συναδέλφων.**

**Θέλω ακόμη να σημειώσω ότι η παρούσα εκδήλωση θα έχει συνέχεια μέσα στο έτος με άλλες εκδηλώσεις τόσο για την σεξουαλική παρενόχληση , ιδίως στους χώρους εργασίας, όσο και την ενδοοικογενειακή βία. Καλώ όλες τις συναδέλφους που το επιθυμούν, να στέρξουν στην προσπάθεια του Συλλόγου και να συμβάλλουν οργανωτικά στην διοργάνωση των ως άνω επικείμενων εκδηλώσεων.**

*Μπορεί* να έχουν περάσει ανεπιστρεπτί οι εποχές που η γυναίκα δικηγόρος αντιμετωπιζόταν ως «*λάλον δεσποινίδιον*», όπως έλεγε ο Παύλος Νιρβάνας, δεχόμενη την χλεύη και την ειρωνεία της τότε καθεστηκυίας τάξης .

*Μπορεί* να έχουμε υπερβεί την αριθμητική ασυμμετρία του παρελθόντος και να φθάσαμε στο σημείο ορισμένοι να ομιλούν περί υπερεκπροσώπησης των γυναικών στα νομικά επαγγέλματα, καθώς πράγματι η πλειοψηφία των δικηγόρων, και πολύ περισσότερο των δικαστών και των συμβολαιογράφων, είναι γυναίκες.

Σε εποχή οικονομικής στενότητας και δικηγορικού πληθωρισμού, όμως, τα προβλήματα και οι δυσκολίες για τις γυναίκες εντείνονται αντί να υποχωρούν, με σοβαρότατες προεκτάσεις στην προσωπική και οικογενειακή τους ζωή.

Πώς αλλιώς να εξηγηθούν τα πολύ ανησυχητικά, ομολογώ, ευρήματα της ποσοτικής και ποιοτικής της έρευνας του ΕΚΚΕ για τις Γυναίκες Δικηγόρους που θα αναλυθούν στη συνέχεια.

Φαίνεται ότι το **ποσοστό αγάμων γυναικών** δικηγόρων είναι πολύ μεγαλύτερο από το αντίστοιχο του γενικού γυναικείου πληθυσμού, ενώ επίσης οι γυναίκες νομικοί, και ιδίως δικηγόροι, **αποκτούν λιγότερα παιδιά**.

Κάτι που γνωρίζαμε εμπειρικά και προκαλούσε εύλογη ανησυχία, πλέον επιβεβαιώνεται ερευνητικά. Χρήζει, λοιπόν, συνολικής, συνεκτικής, ορθολογικής, και θεσμικής αντιμετώπισης.

Η γυναίκα δικηγόρος δεν μπορεί να αφήνεται αβοήθητη να αντιμετωπίσει τις δυσκολίες του συνδυασμού της μαχόμενης δικηγορίας με τις οικογενειακές υποχρεώσεις. Όχι μόνον ο Σύλλογος, αλλά και η Πολιτεία πρέπει να είναι αρωγός, ώστε να διασφαλίζει τις αναγκαίες διευκολύνσεις προκειμένου η συνάδελφος να εξασφαλίζει τον αναγκαίο χρόνο και τα απαιτούμενα μέσα για να αντεπεξέλθει λυσιτελώς στις αυξημένες υποχρεώσεις της.

Παράλληλα, έχουμε ανάγκη το καινοτόμο πνεύμα, τη διορατικότητα, την ενσυναίσθηση, την αλληλεγγύη, την συμφιλιωτική προσέγγιση, που συχνά επιδεικνύουν με μείζονα αποτελεσματικότητα οι γυναίκες συνάδελφοί μας. Είναι τα ίδια χαρακτηριστικά που αποτελούν πολύτιμο εφόδιο όχι μόνο στη δικηγορία, αλλά και σε άλλους τομείς του δημοσίου βίου, όπως η πολιτική και οι στις συλλογικές κοινωνικές δράσεις. Οι εκλεκτές ομιλήτριες που ακολουθούν θα φωτίσουν και αυτές τις θετικές, αισιόδοξες πτυχές της γυναικείας δράσης στην Ελλάδα.

Είμαι βέβαιος ότι η σημερινή εκδήλωση θα αποτελέσει πεδίο γόνιμου διαλόγου, αλλά και εφαλτήριο συλλογικών δράσεων για την έμπρακτη της γυναίκας, της μητέρας, της δικηγόρου. Σας το οφείλουμε.

Σας ευχαριστώ θερμά.